সদর থানা, জিকে পাইলট উচ্চ বিদ্যালয়, নয়ানি বাজার, বয়রা পরানপুর কালভার্ট ও শেরি ব্রিজে তখন পাকিস্তানি বাহিনী এবং তাদের দোসরদের অবস্থান ছিল। ঠিক হয়, শেরপুর সদর থানায় আক্রমণ করা হবে।অপারেশন শেরপুর থানা : ২৯ অক্টোবর। সকাল থেকেই গুঁড়ি গুঁড়ি বৃষ্টি আর দমকা বাতাস বইছে। কম্পানির সবাইকে ডেকে বললাম এটাই মোক্ষম সময়। কে কে যাবে, দাঁড়াও। ২০ জন রাজি হলো। সন্ধ্যায় রওনা দেই। একটি দুই ইঞ্চি মর্টার, দুটি এলএজি, এসএমজি, ৯টি এসএলআর ও ছয়টি মার্ক ফোর রাইফেল এবং প্রয়োজনীয় গোলাবারুদ নিলাম। ফটিয়ামারি চর থেকে ধানক্ষেতের আইল ধরে ১০ কিলোমিটার পথ পায়ে মাড়িয়ে রাত ১টার দিকে শহরের নবীনগর এলাকায় পৌঁছাই। পৌর পার্কের পুকুরের দক্ষিণ পাশে ১২ জনকে পাঠাই এবং আমিসহ বাকি আটজন নবীনগর হৈল্ল্যা হাজীর দোকান চার রাস্তার মোড়ে অবস্থান নেই। সম্ভবত ঝড়-বৃষ্টির কারণে প্রতিপক্ষ আমাদের শহরে ঢোকা বুঝতে পারেনি। রাত দেড়টার দিকে পৌর পার্কের অবস্থান থেকে একযোগে মর্টার, এলএমজি ও রাইফেলের গুলি ছুড়ি। এসএমজির ব্রাশফায়ারের কারণে তারা পাল্টা গুলিও ছুড়তে পারছিল না। যখন পৌর পার্কের অবস্থান থেকে মর্টার ও এসএমজির গুলি ছোড়া হচ্ছিল তখন কাভারিং পজিশনে নবীনগর হাজীর দোকান মোড়ের বর্তমান শহীদ মিনারের অবস্থানে থাকা মুক্তিযোদ্ধা আব্দুর রশিদ বারবার চিৎকার করে আমার নিকট গুলি ছোড়ার অনুমতি চাইল। কিন্তু দুই রাউন্ড গুলি ছোড়ার পর তার রাইফেলের বোল্ট আটকে যায়। সে চিৎকার করে বলছিল, ‘স্যার, আমার গুলি আটকে গেছে, রাইফেল ঠিক করে দেন। ’ আমি তাকে সেখানে শুয়ে পড়তে বললেও সে আমার কথা না শুনে রাইফেল হাতে নিয়ে দৌড়ে আমার দিকে আসতে থাকে। তখনই হঠাৎ একটি গুলি তার পাঁজরের বাঁ দিক দিয়ে ঢুকে ডান দিক দিয়ে বের হয়ে যায়। রশিদ রাস্তাতেই পড়ে গেল। ৪০ থেকে ৪৫ মিনিট যুদ্ধ হলো। আমি পার্কের অবস্থানে থাকা পার্টিকে আমাদের অবস্থানে যোগ দেওয়ার সংকেত দিতেই তারা গুলি বন্ধ করে আমাদের অবস্থানে চলে আসে। কিন্তু তখন আমাদের পার্টির মজিবরকে পাওয়া যাচ্ছিল না। এদিকে রশিদও গুরুতর আহত। মজিবর ধরা পড়েছে অথবা শহীদ হয়েছে—এমন আশঙ্কায় রশিদকে নিয়ে আমরা দক্ষিণ দিক দিয়ে নিরাপদ অবস্থানে চলে আসি। নবীনগরের এক নারী টর্চের আলোয় পথ দেখাতে সহায়তা করলেন। গ্রামের এক লোক রশিদকে বহনের জন্য বাঁশের খাটিয়া, কাঁথা-বালিশ ও রশি দিলেন। ভোরে আমরা খুনুয়া পৌঁছাই। নৌকায় আহত রশিদকে চরখারচর নিয়ে প্রাথমিক চিকিৎসা দেওয়া হয়। পরে নাওভাঙ্গার কুদ্দুস ডাক্তারকে দিয়ে চিকিৎসা করালে রশিদ বেঁচে যায়। (সরকারি চাকরি করে অবসরে গিয়ে ২০০৫ সালে মারা যায় রশিদ)। পরদিন সকাল ৮টার দিকে মজিবরও আমাদের মাঝে ফিরে আসে।